傅珪

傅珪（），字邦瑞，號北潭，直隸保定府清苑縣人，明朝政治人物。成化丁未進士，正德間累官禮部尚書，與閹黨不合，遭彈劾去職。嘉靖初年追諡文毅。

 生平 
順天府鄉試第九十八名，成化二十三年（1487年）丁未科進士，改庶吉士。弘治年間，授翰林院編修，兼司經局校書。參與修撰《大明會典》，遷左中允。明武宗繼位，因東宮恩，進左諭德，纂修《孝宗實錄》。因不依附劉瑾而遭其忌恨，因彈劾其修《會典》時有所解私囊事，降為編修。恰逢《實錄》成，進左中允，再遷翰林學士，歷吏部左、右侍郎。正德六年，代替費宏為禮部尚書，多有執爭，章奏遂多。因事得罪中官被彈劾。嘉靖元年，追贈太子少保，謚文毅《明史》（卷184）：傅珪，字邦瑞，清苑人。成化二十三年進士。改庶吉士。弘治中，授編修，尋兼司經局校書。與修《大明會典》成，遷左中允。武宗立，以東宮恩，進左諭德，充講官，纂修《孝宗實錄》。時詞臣不附劉瑾，瑾惡之。謂《會典》成於劉健等，多所糜費，鐫與修者官，降珪修撰。俄以《實錄》成，進左中允，再遷翰林學士，歷吏部左、右侍郎。正德六年，代費宏為禮部尚書。禮部事視他部為簡，自珪數有執爭，章奏遂多。帝好佛，自稱「大慶法王」。番僧乞田百頃為法王下院，中旨下部，稱大慶法王與聖旨並。珪佯不知，執奏：「孰為大慶法王？敢與至尊並書，大不敬。」詔勿問，田亦竟止。珪居閑類木訥者。及當大事，毅然執持，人不能奪，卒以此忤權幸去。教坊司臧賢請易牙牌，制如朝士，又請改鑄方印。珪格不行。賢日夜騰謗於諸閹間，冀去珪。流寇擾河南，太監陸訚謀督師，下廷議，莫敢先發。珪厲聲曰：「師老民疲，賊日熾，以冒功者多，僨事者漏罰，失將士心。先所遣已無功，可復遣耶？今賊橫行郊圻肘腋間，民囂然思亂，禍旦夕及宗社。吾儕死不償責，諸公安得首鼠兩端。」由是議罷。疏上，竟遣訚，而中官皆憾珪。御史張羽奏雲南災。珪因極言四方災變可畏。八年五月，復奏四月災，因言：「春秋二百四十二年，災變六十九事。今自去秋來，地震天鳴，雹降星殞，龍虎出見，地裂山崩，凡四十有二，而水旱不與焉，災未有若是甚者。」極陳時弊十事，語多斥權幸，權幸益深嫉之。會戶部尚書孫交亦以守正見忤，遂矯旨令二人致仕。兩京言官交章請留，不聽。珪歸三年，御史盧雍稱珪在位有古大臣風，家無儲蓄，日給為累，乞頒月廩、歲隸，以示優禮。又謂珪剛直忠讜，當起用。吏部請如雍言，不報。而珪適卒，年五十七。遣命毋請恤典。撫、按以為言，詔蔭其子中書舍人。嘉靖元年錄先朝守正大臣，追贈太子少保，謚文毅。。

著作
有《北潭集》。

家族
曾祖傅貴；祖父傅信，曾任主簿；父傅泰，國子生，母劉氏。具庆下。

参考文献

相關條目
明朝七卿年表

G
Category:清苑人
Category:明朝庶吉士
Category:明朝翰林院編修
Category:明朝翰林院修撰
Category:明朝翰林院學士
Category:明朝吏部侍郎
Category:明朝禮部尚書
Category:明朝追贈太子少保
Category:諡文毅